DA hof toe oor sluiting van skole | Maroela Media
Die DA gaan hom tot die hof wend oor die regering se onlangse besluit om openbare skole vir die volgende vier weke te sluit weens 'n toename in Covid-19-infeksies.
John Steenhuisen, die DA-leier, het Vrydagmiddag tydens 'n virtuele mediakonferensie gesê die opposisieparty het reeds met sy regsverteenwoordigers vergader met die oog daarop om 'n dringende hofaansoek te bring om die regering se besluit in 'n hof te betwis.
Volgens Steenhuisen is die besluit om skole weer te sluit 'n politieke en nié 'n wetenskaplike besluit nie. Die DA is ook van mening dat die besluit nié in die belang van die land se 14 miljoen skoolkinders nie.
"Ons sal nie toelaat dat leerders 'n politieke speelbal word nie," het hy gesê.
Die DA voer verder aan dat die besluit om die skole vir vier weke te sluit, irrasioneel is gegrond op beskikbare bewyse wat toon dat skole nie 'n hoër risiko vir leerders en personeel inhou as ander plekke nie.
Steenhuisen het daarop gewys dat Covid-19-gevalle wat by 'n skool aangemeld word, nie noodwendig beteken dat die onderwyser of leerder die virus by die skool opgedoen het nie.
Belinda Bozzoli, die DA se skaduminister oor hoër onderwys en opleiding, het op haar beurt na statistieke verwys wat toon dat die tien kinders in Suid-Afrika wat reeds gesterf het aan Covid-19, aan ernstige onderliggende toestande gely het.
Volgens die opposisieparty het die regering geswig voor onderwysvakbonde se oproep om die skole se sluit. Dié vakbonde word gedryf deur vrees en onkunde, meen Bozzoli.
"Die virus gaan ná vier weke steeds met ons wees. Wat gebeur dán?" wou Steenhuisen weet.
"Die virus gaan met ons wees vir die volgende paar jaar. Ons moet leer om saam met die virus te leef," het Nomsa Marchesi, DA-woordvoerder vir onderwys, op haar beurt gesê.
Maroela Media het vroeër berig pres. Cyril Ramaphosa het Donderdagaand aangekondig dat die land se openbare skole op 27 Julie sal sluit en weer op 24 Augustus sal heropen.
Gr. 12-leerders en hul onderwysers sal egter op 3 Augustus weer terugkeer skool toe terwyl gr. 7-leerders en hul onderwysers op 10 Augustus sal terugkeer.
Die huidige akademiese jaar sal weens dié ontwrigting tot in 2021 verleng word.
DA In die nuus koronavirus skole
DA, veg eerder vir onafhanklikheid van die Weskaap asb. Dit is iets wat julle kan wen, en dis 'n werklike pad uit hierdie gemors.
Na al die partytjies wat die afgelope naweek in Kroonstad was waar kinders.saam positiewe.gevalle gekuier het en blykbaar gaan dit die naweek weer gebeur, is ek dankbaar die skole is toe vir n ruk. Ja die virus gaan nog lank hier wees maar hopelik gee hierdie kans dat getalle kan daal en mense breins kan groei en nie toelaat dat hul kinders partytjies hou nie. Ons almal wil ons verjaardae vier maar ter wille van my en my gesin se gesondheid waarvan my een seun asma het, hou ons ons kuiers vir later.
Ek stem nie gewoonlik saam met die DA en hul liberale beleid nie maar hier ondersteun ek hul 100%.
Julle veg n verlore stryd. Die vakbonde besluit en bestuur hierdie land. Die ANC val maar net in by hulle besluite. Verder is die howe ook kop in een mus met die regering